1 Abbas qui per se vel per aliquem procuraverit ut a Capitulo generali remaneat, extra stallum abbatis sit, et omni sexta feria sit in pane et aqua quousque Cistercio se praesentet. In receptione conversorum ista sit consideratio, ut solo victu contentus antequam vestiatur, sex mensibus serviat in habitu saeculari, et tunc si utilis invenitur, habitum recipiat, et probationem faciat in Ordine consuetam, nisi talis persona fuerit quam pro evitando periculo illis sex mensibus oporteat non probari. 2 De numero personarum tam clericorum quam laicorum quilibet abbas sibi provideat ut iuxta possibilitatem domus suae de consilio fratrum habeat numerum personarum. 3 Conceditur abbatibus Ordinis nostri ut monachos vel conversos suos archiepiscopis, episcopis et regibus liceat commodare, ad hoc tantum ut illis assistant, eleemosynas eorum distribuant et si monachi fuerint, confessiones, si eis iniungitur ab iis qui possunt iniungere, recipiant. Quod si se contra honestatem Ordinis se saeculariter habuerint, statim a suis abbatibus revocentur. 4 Inhibetur auctoritate Capituli generalis ne aliqua abbatia monialium de cetero Ordini incorporetur. Moniales Ordinis nostri includantur, et quae includi noluerint, a custodia Ordinis se noverint eliminatas. Liceat tamen abbatissae cum duabus, vel cellerariae ad procurandum negotia domus exire. 5 De grangiis et terris minus utilibus colonis ad tempus concedendis, permittitur abbatibus ut cum consilio seniorum suorum, patrum abbatum vel visitatorum, si patrum haberi non possit copia, faciant super hoc quod iussum fuerit faciendum. 6 In sabbatis vacantibus, quando missa de Beata cantatur in conventu, dicatur *Gloria in excelsis* ob reverentiam Beatae Virginis, et solemniter sicut in dominicis diebus cantetur, cum praefatione : *Et te in veneratione*, etc. ; et qui privatim cantaverit similiter faciat. Item in octava Assumptionis eius, et in octava Epiphaniae, et in octava Ascensionis Domini, praefationes dicantur. 7 Antiphona videlicet *Salve Regina* de cetero non cantetur, sed privatim dicatur a singulis quotidie, cum collectis consuetis. 8 Innotuit Capitulo generali quod quidam abbatum et officialium de consuetudine quaedam secrete accipiunt de magistris grangiarum vel etiam aliorum modo decem, modo viginti solidos, vel amplius pro sumptibus suis et expensis de quibus tamen in computationibus non fit sermo ; unde praecipitur ut de cetero non faciant sed omnia sumant de communi, et omnia velint communiter computari. 9 Petitio Domini Papae de eius anniversario singulis annis post mortem ipsius faciendo, exauditur. 10 Petitio Domini Coloniensis super Commemoratione undecim martyrum vigilia facienda annuatim in festum earum admittitur, duodecimo kalendas novembris ad vesperas antiphona *O quam pulchra es amica mea* ; in laudibus antiphona *Prudentes Virgines* ; versus *Adducentur regi virgines* ; collecta : *Exaudi nos Deus* personaliter. 11 Abbas de Rouga qui cessit inordinate, a patre abbate restituatur, et postea advocatis secum duobus vel tribus abbatibus discretis, causam eius diligenter discussiat et si dignum depositione invenerit, in instanti deponatur. Si vero dignus depositione non fuerit, pro inordinata cessione sex diebus sit in levi culpa, duobus eorum in pane et aqua. Pater etiam abbas qui non significavit inordinatam cessionem eius abbati qui recepit professionem ipsius, tribus diebus sit in levi culpa, uno eorum in pane et aqua. 12 Correctio Mellifontis in capite et in membris de Malachia, sicut dicitur, promoti in ordine abbatum et aliarum per Hyberniam abbatiarum de quibus dicuntur enormia multa abbati Claraevallis auctoritate Capituli generalis committitur qui, si in propria persona non potuit accedere, tales et tam ferventes et ordinis aemulatores ad excessus corrigendos dirigat qui destruant et corrigant et evellant quod fuerit corrigendum ad utilitatem Ordinis et honorem, et etiam, si indiguerint, brachium sibi adhibeant saeculare ; abbates etiam quibus iniunctum fuerit mandatum abbatis Claraevallis, auctoritate Capituli generalis exequantur. 13 De abbate de Bellanda qui iamdudum habet conventum dispersum et non revocat, cum melius sit ei, ut dicitur, quam solebat, patri abbati committitur ut conventum revocari faciat, si viderit expedire. 14 Robertus de Verdun, Michael et Odo conversi qui turbaverunt domum Cistercii et grande moverunt scandalum, poenae conspiratorum per omnia subiaceant, nec in perpetuum intrent domum Cistercii vel grangias vel cellaria, sed nec quatuor primas domos intrent nec eas quae infra sunt, omnibus diebus vitae suae. 15 Abbates de Saya et de Joiaco assumptis secum abbatibus de Orta et de Sacraminia, accedant ad castrum de Fronzac composituri cum haeredibus vicecomitis de Fronzac super equo quem a Calatrava rapuerat idem vicecomes, et illi abbates de Orta et de Sacramoenia recipiant pretium a Calatravensibus et per manum abbatis Sancti-Petri tradatur abbati de Saya qui satisfaciat haeredibus dicti vicecomitis. 16 Negotium Gondonii et de Longa villa deferatur ad Capitulum generale anno sequenti et veniant pariter cum instrumentis suis. 17 Negotium Loci Dei abbatis et de Mansiade sequenti anno referatur ad Capitulum cum partium instrumentis. 18 Causa abbatis de Dalona adversus abbatem de Petrosa committitur abbatibus Obezina, de Gratia Dei et de Boscanio, et renuntietur Capitulo generali quid inde factum fuerit. 19 Abbas de Tyleto qui debuit nuntiare abbatibus de Columba et de Caravalle petitionem abbatis Locedii de commutanda abbatia, vel penitus dimittenda, et non nuntiavit tribus diebus sit in levi culpa, uno eorum in pane et aqua. Negotium autem iterum committitur eisdem abbatibus qui sequenti Capitulo quid inde factum fuerit denuntient. Abbas de Ripa alta ei hoc denuntiet. 20 Abbas de Bonalda in Rutinensi qui non fecit visitationem a patre suo sibi iniunctam, tribus diebus sit in levi culpa, uno eorum in pane et aqua. 21 Conceditur fratribus de Calatrava quod quandocumque gratiam et libertatem in Curia romana potuerint impetrare, impetrent et habeant, dummodo non sit contra Ordinis nostri libertatem. Iterum conceditur eis moniales dispersas in unum congregare, et includere in loco competenti et distanti a Calatrava per duas aut tres dietas. Quomodo autem iidem fratres se debeant habere in abbatiis Ordinis nostri, sicut ab olim statutum est, ita per omnes abbatias scribatur et teneatur. 22 Abbates de Hybernia vel de Anglia apud Blancham landam venientes, si ultra quindecim dies ibi moram fecerint, sibi provideant in avena et appositis sint contenti. 23 Causa inter abbatem de Saviniaco et abbatem de Botrinhan super abbatia de Bona requie, committitur abbatibus de Oratorio, de Claromonte et de Longonio qui diligenter quae audienda sunt audiant, et nisi potuerint inter eos componere causam, ad sequens Capitulum deferant sufficienter instructam. 24 Iniungitur auctoritate Capituli generalis abbati Sancti-Martini de Viterbio, ut cum litteris Domini Cistercii deprecatoriis accedat ad dominum Papam ut liceat nobis absolvere fratres nostros qui manus violentas in clericos saeculares iniiciunt, vel se invicem usque ad mutilationem membri enormiter laedunt. 25 Abbas de Bardonis qui sigillum apposuit in litteris quae commendabant personam infamem, sex diebus sit in levi culpa, et uno eorum in pane et aqua. Inquisitio autem super quodam equo quem habuisse dicitur, committitur abbatibus de Scala Dei et de Bono fonte, qui diligentissime inquirant in ambabus domibus de Bardonis et de Villa longa utrum illum equum habuerit per emptionem vel per donationem vel per alio aliquo modo (*sic*) quem dominus abbas de Bardonis constantissime negavit coram diffinitoribus se habuisse a monachis Longaevillae et conversis ; sequenti autem anno quam super hoc poterunt inquisisse veritatem Capitulo generali significare procurent. 26 Abbas Sancti-Spiritus qui revocavit conspiratores sine licentia Capituli generalis et petit eos reconciliari, sex diebus sit in levi culpa, duobus eorum in pane et aqua. Conspiratores autem eiiciantur de domo, de cetero numquam revocandi. 27 De monialibus, quae in diebus dedicationis ecclesiae Saviniacensis in choro dicuntur cantasse, et in refectorio comedisse, abbati Claraevallis committitur, ut super hoc faciat diligenter inquisitionem et condignam adhibeat correctionem. 28 Abbas Sancti Portus qui crudeliter se habuit contra abbatem praedecessorem suum, minus discrete et contra inhibitionem patris abbatis obloquendo et qui in auribus totius Capituli confessus est se habere penes se libellum infamationis eiusdem, et pluribus personis per ipsum innotuit liber ipse, quadraginta diebus sit extra stallum abbatis, et sex diebus in levi culpa, duobus eorum in pane et aqua, et omni sexta feria usque in Pascha sit in pane et aqua et uno pulmento nisi grandis infirmitas vel grandis infirmitas vel grandis solemnitas exegerit dispensationem. Ipse autem tam devotum, tam humilem, tam benignum se exhibeat, ut pater suus qui de eo multum conqueritur, de emendatione sua et laudabili conversatione gaudeat ; alioquin infra sequens Capitulum generale sine correctione ab ipso patre abbate sub testimonio coabbatum, quos ipse pater abbas ad hoc ipsum secum adduxerit, deponatur. Monachi vero qui infami libellulo consenserint, ad arbitrium abbatis Pruliaci relinquuntur puniendi. 29 Praecipitur ut abbates in istis casibus non dispensent : in simonia, in homicidiis, in bigamiis, in falsariis litterarum Domini Papae, in illis qui iniiciunt manus violentas in episcopum vel in abbatem vel in clericum saecularem et in mutilationibus membrorum. In istis casibus supradictis recurratur ad consilium Capituli generalis ; in aliis casibus conceditur abbatibus dispensare hoc anno, usque ad sequens Capitulum generale. 30 Stabula equorum in Anglia, quae sunt extra portam ubi conversi iacent, et ubi multa possunt fieri inhonesta, infra sequens Capitulum intra septa abbatiarum redigantur. 31 Abbas Claraevallis qui filio suo deposito non permisit adire domum quam elegerat, sed litteras quas eidem dederat revocavit, tribus diebus sit in levi culpa et praedictus monachus permittitur domum eligere in qua valeat profiteri, a poena conspirationis penitus absolutus. 32 De abbate de Hirrestal de quo dicitur quod miserit monachum suum cum servientibus suis ad eiiciendum hominem qui tenebat possessionem quamdam ipsius et tradidit eos cuidam qui dicebatur habere capitales inimicitias contra invasorem et invasor ille fuit interfectus, committitur abbatibus de Cumbremare et de Geroldona [qui] duobus consociis suis hoc idem denuntiet. 33 Abbates de Lubens, de Sichem, de Volcorost et de Porta qui cedulae vacuae sigilla sua praesumpserunt apponere, sex diebus sint in levi culpa, duobus eorum in pane et aqua. 34 De abbate de Halsbronne in cuius domo monachi dicuntur iacere super fultra, conversi extra domum, et passim loqui ad mensam, committitur patri abbati de Ebraco ut ista digne corrigat usque ad sequens Capitulum. 35 Monachus qui quondam fuit abbas Candeliae, qui propter pacem domini Bertrandi Legati debuit mitti extra provinciam, mittatur ad Domum Dei, et abbas Bonaecumbae qui recepit eum ad commorandum contra inhibitionem Capituli generalis tribus diebus sit in levi culpa, uno eorum in pane et aqua. 36 De abbatia de Barona abbati de Firmitate committitur ut praesentaliter accedat ad locum et de ea plenarie disponat ut melius viderit expedire, et quid inde, et cetera. 37 Abbas Armentariae depositus qui sine praecepto patris abbatis ad eandem domum reversus est, emittatur ad aliam domum remotam ad minus per duas dietas. 38 De abbate Septem Fontium in cuius grangiis conversi passim dicuntur loqui ad mensam, et comedunt sine cappis, et monachus grangiarum loqui dicitur ad mensam, patri abbati committitur, si ita invenerit, digne corrigat et quod inde factum fuerit renuntiet. 39 De furtivis nuptiis quae factae dicuntur in capitulo de Grosso bocco prope Rupellam, committitur patri abbati ut si ita est diligenter inquirat, et si ita invenerit, digne corrigat et quid factum fuerit, et cetera. 40 Abbas Caricampi qui duobus episcopis professionem facere praesumpsit, quadraginta diebus sit extra stallum abbatis et sex diebus in levi culpa, duobus eorum in pane et aqua. 41 Abbas de Ebera qui duobus paribus litterarum monachum suum commendavit, qui non solum non erat commendandus, verum etiam de Ordine expellendus, sex diebus sit in levi culpa, duobus eorum in pane et aqua ; et quia confessus est litteras illas minime se inspexisse, districte praecipitur ipsi et aliis, ne de cetero litteras non inspectas faciant sigillari, et monacho suo provideat in alia domo praedictus abbas. 42 Abbas Pontiniacensis qui conversum Quintiaci eiectum pro vitio indicibili, inconsulto proprio abbate, ad domum Pontiniaci revocavit, tribus diebus sit in levi culpa, uno eorum in pane et aqua. Conversus vero ad domum Curiae Dei emittatur, ubi in gradu ultimo receptus, sub arcta disciplinae custodia conservetur ; hoc etiam ut non equitet, et de domo ad quam mittitur egredi minime permittatur. 43 Monachus cellerarius Claudus de Moris qui de partu Virginis per verbum ambiguum protulit, in Capitulo verberetur, et ipsa die sit in pane et aqua. 44 De monachis et conversis Clarifontis qui facta conspiratione cum impetu irruerunt in bornas quae dividunt territorium abbatiarum Clarifontis et Chariloci, districte praecipitur ut mittantur infra festum Omnium Sanctorum in domum Kariloci, ubi monachi levi culpae subiaceant, conversi triduo ad terram comedant grosso pane et uno pulmento contenti unde remittantur ad domum propriam, ubi poenae conspiratorum subiaceant per annum et infra praedictum terminum tales bornae reparentur quae fractis bornis deteriores minime videantur. 45 De monachis de Fontanis in Turonia, qui de praecepto abbatis sui ierunt ad dedicationem ecclesiae monialium et cantaverunt alternatim in choro simul cum eisdem monialibus, et comederunt, et abbas de cuius mandato factum est hoc, decessit, in quem vindicari non potest talis praesumptio, committitur abbatibus de Oratorio, et de Claromonte, ubi praesentaliter ad praedictam domum accedentes, inquirant si per aliquem vel aliquos monachorum id procuratum sit, et si factum, est, digne corrigant, et in sequenti Capitulo istud denuntient. 46 De converso hospitali de Secanae portu, qui dixit cuidam magistro parisiensi, quod non tam bene ministratur abbatibus redeuntibus a Capitulo sicut euntibus, et quod non timeret abbates usque ad annum, committitur abbati Pruliaci. 47 Monachus quondam prior de Albis Petris qui per sententiam Capituli generalis debuit deponi et noluit intrare capitulum ad praeceptum abbatis sui ut audiret sententiam, sed contumaciter distulit per tringinta dies, ad ultimum audita depositionis suae sententia, in capitulo arroganter reversus est in sedem prioris, et cum increparet eum abbas quod ibi sedere non deberet, surgens improperavit ei quod ipse melius deponi deberet, sicut et stultissimus de domo extrahi et velut insanus exiens de capitulo, fracto per totam abbatiam silentio, multa in abbatem suum movens convicia, tandem deposita domus facta saeculari cuidam revelavit, unde plurimum damnificata est dicta domus, et praeterea procuravit cum notario abbatis sui falsationem litterarum quas detulit ad abbatem Claraevallis occasione quarum depositus est praedictus abbas de Albis petris, sententiae conspiratorum subiaceat. 48 Auctoritate Capituli generalis liceat Domini Cistercii scribere Domino Papae pro canonisatione venerabilis viri Hugonis quondam abbatis Bonaevallis ad petitionem archiepiscopi Viennensis et suffraganeorum eius. 49 Praecipitur auctoritate Capituli generalis, ut duo clerici provideantur assidui in Curia romana pro negotiis Ordinis ad impetrandum et contradicendum. Abbates vero S. Martini Viterbiensis et Casemarii taxent de salario quod eisdem clericis competet, et id sequenti Capitulo studeant nuntiare. 50 Querela abbatis de Croquedena contra abbatem de Cumbremare, qui sicut dicitur, contra Ordinis instituta, aedificare praesumit abbatiam infra terminos suos, committitur abbatibus de Geroldona et de Ruforda qui loca considerent, et sequenti Capitulo veritatem renuntient. Interim autem ab aedificatione cessetur. 51 Querela abbatis de Bilduwas qui petit sibi restitui abbatiam de Dolber in Hybernia, abbatibus de Mellifonte et de Valle victoriae committitur, qui audiant quae audienda sunt et nisi potuerint inter eos componere, ad sequens Capitulum causam sufficienter instructam studeant destinare. 52 Petitio Domini archiepiscopi Cabilonensis et episcopi Maurianensis exaudiuntur. 53 Petitio abbatis Molismensis de scribendo Domino Papae pro canonizatione venerabilis Roberti abbatis exauditur. 54 Petitio comitis Gelrensis et matris eius de monasterio monialium incorporando Ordini nostro exauditur, ita tamen quod includantur. 55 Petitio de cereo ponendo ante reliquias beati Bernardi exauditur. 56 Petitio Domini Kracoviensis de construenda abbatia committitur abbatibus de Lubens et de Camina ut accedant ad locum quem diligenter considerent, utrum sit idoneus ad abbatiam construendam et quod invenerint sequenti Capitulo renuntient. 57 Petitio domini episcopi Verzellensis de construenda abbatia committitur abbatibus de Sancto-Andrea et de Camena ut ad locum accedant et diligenter inspiciant si idoneus fuerit, et quid invenerint sequenti Capitulo renuntient. 58 Petitio abbatis de Ferraria de duabus domibus Ordini nostro incorporandis committitur de Fossa nova, de Casamario abbatibus, ut accedant ad loca, et videant si idonea et sufficientia fuerint et quid invenerint sequenti Capitulo renuntient. Idem abbas de Ferraria dictis abbatibus nuntiet. 59 Petitio nobilis viri Henrici Tuandelvale super construenda abbatia committitur abbatibus de Luceia et de Porta coeli ut ad locum accedant et diligenter, et cetera. 60 Petitio Dominae de Britolio de construenda abbatia monialium in dioecesi Senonensi pro qua rogat dominus Silvanectensis episcopus exauditur, ita tamen quod includantur ; quae vero includi noluerint ubicumque fuerint a custodia se noverint eliminatas. Liceat tamen abbatissae cum duabus vel cellerariae ad procuranda negotia domus exire. 61 Petitio abbatis de Blancalanda de inspectione loci ad abbatiam construendam quae ei offertur, committitur abbatibus de Margan et de Neth qui ad locum accedant diligenter inspecturi utrum fuerit idoneus, et cetera. 62 Petitio abbatis de Porta de abbatia monialium transferenda ad abbatiam monachorum, in qua abbatia sunt duae moniales, committitur abbatibus Campensi et Belgensi, qui positionem loci diligenter inspectam in sequenti Capitulo studeant nuntiare. 63 Petitio abbatis de Loco-Sanctae-Mariae de transferenda abbatia sua ad alium locum, committitur abbatibus de Bergis et de Valle S. Petri qui praesentialiter ad locum accedant et auctoritate Capituli generalis statuant secundum quod viderint expedire. 64 Petitio cuiusdam militis qui petit ut liceat sibi construere capellam iuxta infirmitorium quod ipse construxit in abbatia Sanctarum-Crucium, exauditur. 65 Petitio cantoris de Ulixbona de construenda abbatia in possessione sua ut sit filia Alcubatiae, committitur abbatibus de Ursaria, de Oia et de Belone qui accedant ad locum, et consideratis omnibus quae ad construendam abbatiam sunt necessaria, quaecumque viderint et invenerint, sequenti Capitulo generali studeant nuntiare. 